তৎপরতা বাড়ল, এবারে সপ্তাহান্তেও ভোটারদের বাড়ি বাড়ি BLO-রা

ওয়েবডেস্ক- ভোটমুখী রাজ্যগুলিতে (Vote oriented state) শুরু হয়েছে এসআইআর (SIR)। ১২টি রাজ্যের মধ্যে রয়েছে বাংলা। ২০২৬ সালের বাংলায় বিধানসভা ভোটের (2026 Assemble Election) নিরিখে গত ৪ নভেম্বর থেকে শুরু হয়েছে SIR, শেষ হবে আগামী ৪ ডিসেম্বর। ইতিমধ্যেই কমিশনের নির্দেশ মতো বাড়ি বাড়ি যাচ্ছেন বিএলও’ রা (BLO)। তবে এখনও বহু ভোটারই তাদের এনুমারেশন ফর্ম হাতে পাননি। তাই কর্মসূচি পরিবর্তন করেছেন বিএলও রা। শনিবার-ছুটির (Weekend) দিনগুলিতেও এনুমারেশন ফর্ম (Enumeration form) দিতে বাড়ি বাড়ি যাবেন বিএলও রা।

রাজ্যের মুখ্য নির্বাচনী আধিকারিক দফতরের এক সিনিয়র আধিকারিক বলেন, “কমিশন লক্ষ্য নিয়েছিল ৪ নভেম্বর শুরু হওয়ার পর সাত থেকে দশ দিনের মধ্যে ফর্ম বিতরণ শেষ করা। প্রথম চার দিনে তিন কোটি ফর্ম বিতরণ হয়েছে। সপ্তাহান্তে ভোটারদের বাড়ি বাড়ি যাবেন বিএলও রা। সপ্তাহান্তে ভোটারদের অনেকেই বাড়িতে থাকবেন, তাই বিএলওরা সহজেই লক্ষ্যমাত্রা পূরণ করতে পারবেন।”

নির্বাচন সূত্রে খবর, পাঁচদিনের মধ্যেই বাংলায় প্রায় চার কোটির বেশি এনুমারেশন ফর্ম দেওয়া হয়েছে ভোটারদের বাড়িতে। কমিশনের আশা প্রথম সপ্তাহের শেষেরই রাজ্যের ৭.৬ কোটি ভোটারের মধ্যে প্রায় ৮০ থেকে ৯০ শতাংশের বিএলও রা ভোটারদেরম ঘরে ফর্ম পৌঁছে দেবেন। তবে এখনও পর্যন্ত বহু ভোটারই তাদের এনুমারেশন ফর্ম পাননি, বিএলও’র অপেক্ষায় হাপিত্যেশ করে বসে আছে। এই অবস্থায় তৎপরতা বাড়াল কমিশন। সোমবার আরও ৭০ থেকে ৮০ লক্ষ ভোটারের কাছে ফর্ম পৌঁছবে বলে আশা করা হচ্ছে। এর পর অবশিষ্ট ৫০ থেকে এক কোটি ভোটারের কাছে পৌঁছে যাবে।

আরও পড়ুন- মুখ্যমন্ত্রীর উত্তরবঙ্গ সফরকে কটাক্ষ শুভেন্দুর, কী বললেন শুনুন

এসআইআর শুরুর আগে প্রশিক্ষণে বিএলওদের জানানো হয়েছিল, ১১ নভেম্বরের মধ্যে সব ফর্ম বিতরণ করতে হবে।

এক আধিকারিক বলেন, কাজের গতি সন্তোষজনক, নির্ধারিত সময়সীমার মধ্যেই এগোচ্ছে। সব জেলাতেই একই গতিতে কাজ চলছে, পিছিয়ে নেই কোনও জেলা। বিএলওদের ফর্ম বিতরণের পাশাপাশি পূরণ করা ফর্ম সংগ্রহের নির্দেশও দেওয়া হয়েছে, যাতে দ্রুত যাচাই করে কাজ সম্পূর্ণ করা যায়। ভোটারদের দেওয়া তথ্য বিএলও অ্যাপে আপলোড করতে হবে এবং স্ক্যান করে পোর্টালে জমা দিতে হবে। সেই তথ্যের ভিত্তিতেই ভিত্তিতেই কমিশন আগামী ৯ ডিসেম্বর প্রকাশ করবে খসড়া ভোটার তালিকা।

কমিশনের তথ্য অনুযায়ী, এখন পর্যন্ত ৭,৪৭,২৫,৩০৩টি এনুমারেশন ফর্ম ছাপানো হয়েছে, যা রাজ্যের মোট ভোটার সংখ্যার ৯৭.৫ শতাংশ।

এসআইআর নিয়ে কাজ শান্তিপূর্ণভাবে চললেও বেশ কয়েকটি জায়গা থেকে বিএলও’দের বিরুদ্ধে রাস্তায়, কারুর বাড়ির উঠোনে, ক্লাব-কমিউনিটি হলে ফর্ম বিতরণ করার অভিযোগ উঠেছে। শনিবার এমন আটজন বিএলওকে কারণ জানাতে বলে নোটিস ধরিয়েছে কমিশন।

অভিযোগ পাওয়ার পর মুখ্য নির্বাচনী আধিকারিক সব জেলার নির্বাচনী আধিকারিকদের নির্দেশ দিয়েছেন, ভোটারদের বাড়িতে গিয়ে ফর্ম হাতে তুলে দিতে হবে।

দেখুন আরও খবর-